
AVIZ

asupra propunerii legislative privind utilizarea monedei naţionale
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă privind utilizarea monedei naţionale, trimisă cu adresa  nr. Pl-x 143 din 7 aprilie 2010, înregistrată sub nr. 21/116 din 8 aprilie 2010. 
Senatul, în calitate de primă Cameră sesizată, a respins iniţiativa legislativă în şedinţa din 29 martie 2010.
Conform prevederilor art. 75 din Constituţia României, republicată, şi  ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  20 aprilie 2010.
  Membrii Comisiei au examinat propunerea legislativă supus avizării, expunerea de motive, avizul favorabil al Consiliului Legislativ trimis cu adresa  nr. 1129 din 5 octombrie 2009 şi punctul de vedere al Guvernului transmis cu adresa nr. 164 din 25 ianuarie 2010 prin care nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că propunerea legislativă nu se justifică întrucât dispoziţiile art. 137 alin. (2) din Constituţia României, republicată, reglementează moneda naţională şi nu cele prevăzute la art. 13 alin.(2), astfel cum reiese din expunerea de motive.

Totodată, membrii Comisiei au sesizat o neconcordanţă între conţinutul expunerii de motive prin care se solicită ca în ,,actele normative” să se menţioneze ca modalitate de plată numai moneda naţională şi textul propunerii legislative care face referire la folosirea monedei naţionale pentru plata taxelor şi serviciilor percepute sau oferite de statul român, direct sau prin intermediul societăţilor comerciale sau companiilor naţionale.

  Mai mult decât atât, potrivit dispoziţiilor art. 9 din Legea nr. 571/2003 privind Codul fiscal, cu modificările şi completările ulterioare, impozitele şi taxele se plătesc în moneda naţională a României, iar sumele exprimate într-o monedă străină se convertesc în moneda naţională în situaţiile expres prevăzute de acest articol.

  Faptul că în diverse contracte aparţinând unor companii naţionale, contravaloarea tarifelor percepute sau a serviciilor oferite poate fi consemnată şi în valută, acest aspect nu aduce atingere beneficiarului, suma respectivă putând fi convertită în lei la data efectuării plăţii. Trebuie avute în vedere însă şi reglementările legale din domeniul respectiv cu privire la efectuarea operaţiunilor de plată.
  Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                     avizarea negativă a iniţiativei legislative.

În raport cu obiectul şi conţinutul său, propunerea legislativă face parte din categoria legilor ordinare.  
      PREŞEDINTE,
SECRETAR,      
 
     Mihai TUDOSE                                                 Horia GRAMA    
  Consilier  parlamentar
 Graziella Segărceanu

